SELETUSKIRI

1.ETTEPANEKU TAUST

•Ettepaneku põhjused ja eesmärgid

Määrus (EL) 2017/1939, millega rakendatakse tõhustatud koostööd Euroopa Prokuratuuri asutamisel, võeti vastu 12. oktoobril 2017 ja see jõustus 20. novembril 2017. Euroopa Prokuratuur hakkas talle nimetatud määrusega antud uurimis- ja süüdistuse esitamise ülesanded täitma 1. juunil 2021. Euroopa Prokuratuur vastutab direktiivis (EL) 2017/1371 sätestatud ja määruses (EL) 2017/1939 kindlaks määratud liidu finantshuve mõjutavate kuritegude uurimise ning kuriteo toimepanijatele ja neist osavõtjatele süüdistuse esitamise ning nende kohtus vastutusele võtmise eest. Määruse (EL) 2017/1939 artikli 8 kohaselt koosneb Euroopa Prokuratuuri keskasutus muu hulgas Euroopa peaprokurörist ja Euroopa prokuröridest.

Määruse (EL) 2017/1939 artikliga 14 reguleeritakse Euroopa Parlamendi ja nõukogu ühisel kokkuleppel ametisse nimetatava Euroopa peaprokuröri ametisse nimetamist ja ametist vabastamist. Vastavalt määruse (EL) 2017/1939 artikli 14 lõikele 3 korraldatakse valiku tegemiseks avalik kandideerimismenetlus, mille järel valikukomisjon koostab ja esitab Euroopa Parlamendile ja nõukogule sobivate kandidaatide nimekirja. Määruse (EL) 2017/1939 artikli 14 lõikes 3 on samuti sätestatud, et nõukogu kehtestab komisjoni ettepanekul valikukomisjoni tööeeskirjad.

Määruse (EL) 2017/1939 artikliga 16 reguleeritakse Euroopa prokuröride ametisse nimetamist ja ametist vabastamist. Selle esimeses lõigus on nõutud, et iga liikmesriik, kes osaleb tõhustatud koostöös Euroopa Prokuratuuri asutamisel, nimetaks kolm kandidaati, kes vastavad selles sätestatud nõuetele. Määruse (EL) 2017/1939 artikli 16 lõikes 2 on sätestatud, et pärast määruse (EL) 2017/1939 artikli 14 lõikes 3 osutatud valikukomisjoni põhjendatud arvamuse kättesaamist valib nõukogu välja ühe kandidaadi kõnealuse liikmesriigi Euroopa prokuröri ametikohale nimetamiseks.

13. juulil 2018 võttis nõukogu komisjoni ettepaneku põhjal vastu nõukogu rakendusotsuse (EL) 2018/1696 valikukomisjoni tööeeskirjade kohta, mida seejärel muudeti nõukogu rakendusotsusega (EL) 2020/1008. Nõukogu nimetas 18. septembril 2018 ametisse valikukomisjoni liikmed.

27. Juulil 2020 nimetas nõukogu ametisse esimesed Euroopa Prokuratuuri Euroopa prokurörid. Kooskõlas nõukogu rakendusotsuse (EL) 2020/1117 artikliga 2 nimetati alates 29. juulist 2020 kolmeks aastaks ilma ametiaja pikendamise võimaluseta ametisse kaheksa Euroopa prokuröri. Seepärast tuleb nad 2023. aasta juulis asendada kaheksa uue Euroopa prokuröriga. Kaheksa Euroopa prokuröri nimetatakse ametisse määruse (EL) 2017/1939 artiklis 16 sätestatud menetluse kohaselt, mis hõlmab ka ärakuulamist valikukomisjoni poolt.

Valikukomisjoni tööeeskirjade reegli VI punkti 2 kohaselt peaks valikukomisjon kuulama ära liikmesriikide poolt Euroopa prokuröri ametikohale esitatud kandidaadid. Ärakuulamine peaks toimuma ärakuulatava isiklikul kohalolekul. Võttes arvesse COVID-19 puhanguga seotud hiljutist epidemioloogilist olukorda, tuleks selgitada, et ärakuulamine võib valikukomisjoni otsusel toimuda ka videokonverentsi teel kas motu proprio või kandidaadi taotlusel. Kuna Euroopa peaprokuröri ametikohale kandideerijatega valikukomisjonis reegli VI punkti 1 kohaselt toimuvate ärakuulamiste suhtes kohaldatakse sama eeskirja, mis nõuab isiklikku kohalolekut, tuleks järjepidevuse huvides muuta ka seda reeglit. Kui ärakuulamine toimub videokonverentsi teel, peaks valikukomisjon mõlemal juhul saama oma arutelu pidada samal viisil. Selleks on asjakohane esitada IV reeglis selgitus valikukomisjonis toimuvate arutelude kohta.

Seega on käesoleva ettepaneku eesmärk selgitada, et määruse (EL) 2017/1939 artikli 14 lõikes 3 sätestatud valikukomisjon võib otsustada korraldada kandidaatidega vestlusi videokonverentsi teel, kui see on vajalik või tõhusam olukorras, kui ärakuulatava isiklikul kohalolekul toimuvad ärakuulamised ei ole lubatud või soovitatavad, ning pidada nende üle arutelusid samal viisil.

•Kooskõla poliitikavaldkonnas praegu kehtivate õigusnormidega

Euroopa Prokuratuur asutati määrusega (EL) 2017/1939, mis võeti vastu ELi toimimise lepingu artikli 86 alusel. Esitades käesoleva ettepaneku nõukogu rakendusotsusega (EL) 2020/1008 muudetud nõukogu rakendusotsuse (EL) 2018/1696 muutmiseks, täidab komisjon määruse (EL) 2017/1939 artikli 14 lõikest 3 ja artikli 16 lõikest 2 tulenevaid kohustusi. Käesolev ettepanek võimaldab Euroopa peaprokuröri ja Euroopa prokuröride valiku- ja ametisse nimetamise menetlusi tõhusalt ellu viia. Seega on ettepanek täielikult kooskõlas poliitikavaldkonnas praegu kehtivate õigusnormidega.

•Kooskõla muude liidu tegevuspõhimõtetega

Käesolev algatus on kooskõlas liidu muude poliitikavaldkondadega, mille eesmärk on tugevdada liidu finantshuvide kaitset.

2.ÕIGUSLIK ALUS, SUBSIDIAARSUS JA PROPORTSIONAALSUS

•Õiguslik alus

Ettepanek põhineb määruse (EL) 2017/1939 artikli 14 lõikel 3.

•Subsidiaarsus (ainupädevusse mittekuuluva valdkonna puhul)